ઈ.સ. 1909 માં શ્રીમંત સરકારશ્રી તરફથી સરકારી વર્નાકયુલર સ્કૂલ ચાલતી હતી. તેમાં અંગ્રેજી માધ્યમના ફર્સ્ટ, સેકન્ડ, થર્ડ, ફોર આમ ધોરણ 1 થી 4 ના વર્ગો ચાલતા હતા. આ તમામ વર્ગોમાં અંગ્રેજીમાં શિક્ષણ અપાતું હતું. વિદ્યાથીની ઉંમર દસ કે અગિયારની થાય ત્યારે વાલી અંગ્રેજી માધ્યમની આ શાળામાં પ્રવેશ મેળવવા અરજી કરતાં તે સમયે ધોરણ-1 થી 4 પ્રાથમિક શિક્ષણ ગણાતું અને ધોરણ-5 થી 7 માધ્યમિક શિક્ષણ ગણાતું જયારે ધોરણ-7 ફાઈનલ ગણાતું.ધોરણ -7(મેટ્રિક)પાસ કર્યા પછી કોલેજનું શિક્ષણ લઈ શકાય. સરકાર તરફથી સંચાલિત ગામમાં આ એક માત્ર શાળા હતી.આ શાળાના સ્ટાફની માહિતી શોધવા ખૂબ પ્રયત્ન કર્યો પણ માહિતી મળી શકી નથી. આ સરકારી એ.વી.સ્કૂલમાં પ્રવેશ મેળવનાર તમામ વિદ્યાર્થીઓની માહિતી ઈ.સ. 1909 ના જનરલ રજીસ્ટરમાં દર્શાવી છે. આ સરકારી એ.ની. સ્કૂલનો વહીવટ પાછળથી ઈ.સ. 1954માં સમિતિને (ટ્રસ્ટને) સોંપી દેવામાં આવ્યો હતો. વૃધ્ધ વડીલોનો સંપર્ક કરતાં જાણવા મળ્યું કે ઈ.સ. 1930 -35ના અરસામાં સરકારી એ.વી. સ્કૂલના હેડ માસ્તર શ્રી કાછીયા સાહેબ હતા. તેમનું પૂરું નામ મૂળજીભાઈ કાલીદાસ કાછીયા જાણવા મળ્યું છે. સ્ટાફમાં તે સમયે છોટુભાઈ શુકલ તથા નટવરલાલ પુરાણી હતાં.